FI Euroopan unionin virallinen lehti C 198/34

Euroopan talous- ja sosiaalikomitean lausunto aiheesta ”Komission tiedonanto Euroopan parlamentille ja neuvostolle – Toimintasuunnitelma veropetosten ja veronkierron torjunnan tehostamiseksi”

COM(2012) 722 final

2013/C 198/05

Esittelijä: Petru Sorin DANDEA

Euroopan komissio päätti 12. maaliskuuta 2013 Euroopan unionin toiminnasta tehdyn sopimuksen 304 artiklan nojalla pyytää Euroopan talous- ja sosiaalikomitean lausunnon aiheesta

Komission tiedonanto Euroopan parlamentille ja neuvostolle – Toimintasuunnitelma veropetosten ja veronkierron torjunnan tehostamiseksi

COM(2012) 722 final.

Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -erityisjaosto antoi lausuntonsa 4. huhtikuuta 2013.

Euroopan talous- ja sosiaalikomitea hyväksyi 16.–18. huhtikuuta 2013 pitämässään 489. täysistunnossa (huhtikuun 17. päivän kokouksessa) seuraavan lausunnon. Äänestyksessä annettiin 169 ääntä puolesta ja 1 vastaan kenenkään pidättyessä äänestämästä.

1. Päätelmät ja suositukset

1.1 ETSK kannattaa komission toimintasuunnitelmaa ja tukee sen pyrkimyksiä löytää konkreettisia ratkaisuja veropetosten ja veronkierron vähentämiseen. Todellinen edistys on mahdollista vain, jos jäsenvaltiot kiinnittävät nykyistä enemmän huomiota veroviranomaisten toiminnan tehostamiseen myöntämällä siihen riittävät henkilö- ja taloudelliset resurssit sekä parantavat niiden välistä koordinaatiota.

1.2 ETSK suosittaa, että komissio ja neuvosto sisällyttävät vuotuisessa kasvuselvityksessä ja eurooppalaisessa ohjausjaksossa käsiteltäviin aiheisiin paitsi veropetokset ja veron kiertämisen myös aggressiivisen verosuunnittelun sekä ottavat käyttöön erityistoimia näiden ilmiöiden torjumiseksi, jotta voidaan taata edistyminen verojen maksamisen ja perimisen alalla, tehdä verotuksesta oikeudenmukaisempaa, parantaa kohdentamista ja tehostaa köyhyyden torjuntaa.

1.3 ETSK on tyytyväinen komission ehdotuksiin viedä mustalle listalle valtiot, jotka toimivat veroparatiiseina verotusalan hyvän hallintotavan periaatteista välittämättä. Komitea ehdottaa, että Euroopan tasolla määritettäisiin yhteiset kriteerit, joiden avulla voidaan yksilöidä tällaiset valtiot ja alueet, ja estetään kriteerien soveltaminen eri tavoin eri jäsenvaltioissa. Mustalle listalle viemistä ei tule rajoittaa unionin ulkopuolisiin maihin, vaan sen tulee koskea myös jäsenvaltioihin kuuluvia alueita ja oikeudenkäyttöalueita sekä näillä alueilla toimivia yrityksiä.

1.4 ETSK katsoo, että komissio voisi täydentää mustalle listalle viemistä koskevia ehdotuksiaan yrityksille langetettavilla seuraamuksilla, jotka sisältäisivät esimerkiksi niiden jättämisen julkisten hankintojen tai EU:n rahoituksen tai valtiontukien ulkopuolelle.

1.5 ETSK katsoo, että aggressiivinen verosuunnittelu on itsessään epäeettinen käytänne, sillä se kaventaa jäsenvaltioiden veropohjia ja pakottaa näin jäsenvaltiot kiristämään verotusta. Käytänteellä on vakavia seurauksia sisämarkkinoiden toiminnalle, ja se luo vääristymiä verojärjestelmiin veronmaksajien yhdenvertaisuutta heikentäen. Kun otetaan huomioon ilmiön monisäikeisyys, väärinkäyttöä koskeva yleissääntö ja keinotekoisia kahdenvälisiä sopimuksia koskevat komission ehdotukset tulee tehdä tarpeeksi selkeiksi, jotta kaikkien jäsenvaltioiden on helppo soveltaa niitä.

1.6 ETSK pitää tärkeinä komission pyrkimyksiä neuvotella verotusalan hyvää hallintotapaa koskevia sopimuksia EU:n naapurivaltioiden kanssa. Komitea suosittaa, että neuvosto valtuuttaa komission käymään näitä neuvotteluja, sillä nämä välineet voivat osoittautua äärimmäisen hyödyllisiksi veropetosten ja veron kiertämisen torjunnassa.

1.7 ETSK suosittaa, että komissio ja jäsenvaltiot jatkavat olemassa olevan lainsäädännön yksinkertaistamista ja yhtenäistämistä sekä EU- että jäsenvaltiotasolla. Yksinkertaistettu ja yhtenäistetty verotusalan lainsäädäntö, jonka avulla voidaan taata yhdenvertainen verotuskohtelu ja jota täydennetään nykyaikaisilla tietoteknisillä tarkastamis-, valvonta- ja tietojenvaihtovälineillä, vähentäisi huomattavasti veropetosten ja veron kiertämisen mahdollisuuksia.

1.8 ETSK suosittaa, että komissio, neuvosto ja Euroopan parlamentti kehottavat jäsenvaltioita pienentämään niiden välisiä suuria eroja välillisen ja välittömän verotuksen aloilla, sillä tällaiset erot suosivat verokilpailua.

1.9 ETSK on tyytyväinen komission päätökseen tutkia mahdollisuutta ottaa käyttöön eurooppalainen verotunnistejärjestelmä (tax identification number, TIN). ETSK toistaa kehotuksensa, jonka se on jo esittänyt jäsenvaltioille useissa lausunnoissaan, yhtenäistää niiden välillisen verotuksen järjestelmät. Se kannustaa komissiota tekemään asiaa koskevia ehdotuksia. Tällainen yhtenäistäminen samanaikaisesti eurooppalaisen verotunnistejärjestelmän käyttöön ottamisen kanssa mahdollistaisi "karusellipetosten" erittäin huomattavan vähentämisen.

2. Johdanto

2.1 Veropetokset ja veronkierto, mutta myös verojen maksamisen välttäminen aggressiivisen verosuunnittelun avulla pitävät yllä talouskriisistä ja säästöohjelmista johtuvaa lisääntyvää eriarvoisuutta. Ne aiheuttavat näin EU:n jäsenvaltioille suuren vaaran niiden pyrkiessä takaamaan verojärjestelmien tehokkaan toiminnan voidakseen turvata julkisten palvelujen rahoituksen, hyvinvoinnin tasaisen jakautumisen ja köyhyyden torjunnan sekä välttämään sen, että jäsenvaltioiden ja unionin ulkopuolisten maiden välille syntyy verokilpailua. Arvioidaan, että jäsenvaltioiden kärsimien menetysten rahallinen arvo ylittää tuhat miljardia euroa vuosittain (1).

2.2 Eurooppa-neuvosto kehotti 2. maaliskuuta 2012 neuvostoa ja Euroopan komissiota valmistelemaan konkreettisia keinoja tehostaa veropetosten ja veronkierron torjuntaa.

2.3 Komissio antoi vuoden 2012 kesäkuussa tiedonannon (2), jossa käsitellään tapoja parantaa verovelvoitteiden noudattamista ja vähentää veropetoksia ja veronkiertoa. Kyseisessä tiedonannossa komissio ilmoittaa esittävänsä toimintasuunnitelman, jolla pyritään lujittamaan veropetosten ja veronkierron torjuntaa.

2.4 Vuoden 2012 joulukuussa komissio esitti mainitun toimintasuunnitelman, joka kattaa sekä tuoreet aloitteet että uudet toimet, joita voidaan toteuttaa piakkoin tai pitkällä aikavälillä. Suunnitelmaan liittyy komission suositus toimenpiteistä, joilla kannustetaan kolmansia maita soveltamaan hyvän hallintotavan vähimmäisvaatimuksia verotusalalla, (3) sekä aggressiivista verosuunnittelua koskeva komission suositus (4).

3. Yleistä

3.1 ETSK kannattaa komission toimintasuunnitelmaa ja tukee sen pyrkimyksiä löytää konkreettisia ratkaisuja veropetosten ja veronkierron vähentämiseen (5). Komitea suhtautuu kuitenkin epäilevästi tiettyjen ehdotettujen toimien täytäntöönpanoon, kun otetaan huomioon jäsenvaltioiden väliset lukuisat erot, jotka hidastavat päätöksentekoa neuvostossa. Samoin veroviranomaisille osoitettavien taloudellisten ja henkilöresurssien vähentäminen (6) valtaosassa jäsenvaltioita viime vuosina toteutettujen säästötoimien vuoksi on uusien toimien toteuttamisen suuri este. Todellinen edistys on mahdollista vain, jos jäsenvaltiot kiinnittävät nykyistä enemmän huomiota veroviranomaisten toiminnan tehostamiseen hyödyntämällä riittäviä henkilö- ja taloudellisia resursseja sekä parantavat niiden välistä koordinaatiota.

3.2 Suuri osa harmaan talouden verotusjärjestelmille tuottamista menetyksistä johtuu aggressiivisesta verosuunnittelusta. Komissio toteaa, että tämä käytänne hyödyntää kahden tai useamman jäsenvaltion verotusjärjestelmien eroja; vaikka tällaista käytännettä pidetään maailmanlaajuisesti hyväksyttävänä, se polkee kuitenkin jalkoihinsa yritysten yhteiskuntavastuun. ETSK katsoo, että aggressiivinen verosuunnittelu on itsessään epäeettinen käytänne, sillä se kaventaa jäsenvaltioiden veropohjia ja pakottaa näin jäsenvaltiot kiristämään verotusta. Käytänteellä on vakavia seurauksia sisämarkkinoiden toiminnalle, sillä se heikentää yleisesti yritysten, erityisesti pk-yritysten, välistä tosiasiallista kilpailua ja luo vääristymiä verojärjestelmiin veronmaksajien yhdenvertaisuutta heikentäen.

3.3 ESTK on tyytyväinen aggressiivista verosuunnittelua koskevaan komission suositukseen, mutta katsoo, että tämän käytänteen torjumiseen ehdotetut toimet ovat riittämättömiä. Kun otetaan huomioon ilmiön (aggressiivisen verosuunnittelun) monisäikeisyys, saattaa osoittautua vaikeaksi soveltaa jäsenvaltioiden välisissä sopimuksissa väärinkäyttöä koskevaa yleissääntöä ja määritellä keinotekoiset kahdenväliset sopimukset. Samoin ETSK katsoo, että nämä toimet aiheuttavat enemmän täytäntöönpano-ongelmia jäsenvaltioille kuin kävisi tilanteessa, jossa nämä lakkauttavat heti tällaiset sopimukset ja etenkin ne, joihin osallistuvat yleisesti veroparatiiseina pidetyt oikeudenkäyttöalueet ja joissa ei noudateta verotusalan hyvän hallintotavan vähimmäisvaatimuksia.

3.4 Komissio ehdottaa, että jäsenvaltiot ottavat käyttöön kriteerit sellaisten EU:n ulkopuolisten maiden yksilöimiseksi, jotka eivät täytä verotusalan hyvän hallintotavan vähimmäisvaatimuksia, ja vievät nämä maat mustalle listalle. ESTK kiinnittää huomiota siihen, että tämän toimen tulee kattaa myös jäsenvaltioihin kuuluvat oikeudenkäyttöalueet sekä yritykset, jotka tekevät edelleen liiketoimia, joihin osallistuu tällaisiin alueisiin kuuluvia kokonaisuuksia.

3.5 Komissio on ehdottanut tiettyjen direktiivien (7) muuttamista korjatakseen puutteet, jotka ovat omiaan suosimaan veropetoksia ja veron kiertämistä. Samoin komissio on pyytänyt neuvostolta valtuutusta neuvotella veroyhteistyötä ja veropetostentorjuntaa koskevia sopimuksia neljän naapurimaan kanssa sekä allekirjoittaa sopimusluonnos, jonka osapuolia ovat yhtäältä Euroopan unioni ja sen jäsenvaltiot ja toisaalta Liechtenstein. Komitea suosittaa, että neuvosto ottaa viipymättä huomioon nämä ehdotukset, sillä nämä välineet voivat osoittautua äärimmäisen hyödyllisiksi veropetosten ja veron kiertämisen torjunnassa.

3.6 ETSK katsoo, että pantaessa toimintasuunnitelmaa täytäntöön komission ja jäsenvaltioiden tulee jatkaa olemassa olevan lainsäädännön yksinkertaistamista ja yhtenäistämistä sekä EU- että jäsenvaltiotasolla. Yksinkertaistettu ja yhtenäistetty verotusalan lainsäädäntö, jonka avulla voidaan taata yhdenvertainen verotuskohtelu ja jota täydennetään nykyaikaisilla tietoteknisillä tarkastamis-, valvonta- ja tietojenvaihtovälineillä samalla kun käytössä on hyvin valmistautunut henkilöstö, vähentäisi huomattavasti veropetosten ja veron kiertämisen mahdollisuuksia. Se antaisi mahdollisuuden keventää yrityksiin ja kansalaisiin kohdistuvia hallinnollisia ja verorasitteita, ja siitä olisi suoraa hyötyä julkiselle taloudelle.

3.7 ETSK suosittaa, että komissio, neuvosto ja Euroopan parlamentti kehottavat jäsenvaltioita pienentämään niiden välisiä suuria eroja välillisen ja välittömän verotuksen aloilla, sillä tällaiset erot suosivat verokilpailua. Samoin ETSK kiinnittää huomiota verotuksen korkeuden ja veronkierron määrän suoraan yhteyteen. Veropetosten ja veronkierron sekä aggressiivisen verosuunnittelun tehokas torjunta voi johtaa verotuksen yleisen tason alentamiseen kaikkien veronmaksajien hyväksi.

4. Erityistä

4.1 Komissio toteaa, että kun otetaan huomioon yritysten vapaudet niiden toimiessa sisämarkkinoilla, ne voivat tehdä sopimuksia veroparatiiseina pidettävien oikeudenkäyttöalueiden kanssa heikoimmin reagoivan jäsenvaltion välityksellä. Tämä ilmiö kaventaa jäsenvaltioiden veropohjia ja vaarantaa tosiasiallisen kilpailun edellytykset yritysten välillä yleisesti ja erityisesti pk-yritysten välillä ja vääristää näin sisämarkkinoiden toimintaa. ETSK kehottaa komissiota ja jäsenvaltioita viemään mustalle listalle yritykset, jotka edistävät tämän kaltaisia käytänteitä. Valtiotasolla toteutettavien muiden toimien ohella jäsenvaltioiden tulisi säätää, että näiltä yrityksiltä pidätetään oikeus osallistua julkisiin hankintamenettelyihin tai tarpeen mukaan kieltäytyä myöntämästä niille pyydettyjä valtiontukia.

4.2 Komission arvion mukaan puolet jäsenvaltioiden kirjaamista, harmaan talouden käytänteisiin pohjautuvista menetyksistä johtuu aggressiivisesta verosuunnittelusta. ETSK pitää komission näiden käytänteiden torjumiseen ehdottamia toimia (8) riittämättöminä ja suosittaa, että täsmennetään nykyistä konkreettisemmin väärinkäyttöä koskevaa yleissääntöä ja keinotekoisten kahdenvälisten sopimusten määritelmää, jotta jäsenvaltiot voivat ryhtyä panemaan niitä ripeästi täytäntöön ilman että oikeudenkäyttöalueilla syntyy monimutkaisia tilanteita silloin kun oikeustapaukset liittyvät aggressiiviseen verosuunnitteluun.

4.3 ETSK pitää hyödyllisenä komission ehdotusta perustaa verotusalan hyvän hallintotavan foorumi. Se suosittaa, että komissio kehottaa myös työmarkkinaosapuolia osallistumaan siihen ja etenkin niitä, joiden jäseniin kuuluu taloushallinnon työntekijöitä, sillä heillä on paljon kokemusta veropetosten ja veron kiertämisen ilmiöiden torjunnan alalta. On tarpeen myös täsmentää, millaista vuorovaikutusta foorumilla olisi muiden Euroopan tasolla verotusalalla toimivien rakenteiden kanssa.

4.4 Komissio ehdottaa, että OECD:n koordinoimissa, yritysverotukseen sovellettavia käytännesääntöjä koskevissa neuvotteluissa pyritään poistamaan olemassa olevista direktiiveistä säännökset, joissa jätetään mahdollisuuksia aggressiiviseen verosuunnitteluun tietyissä tilanteissa tai estetään tarkoituksenmukaiset ratkaisut sallimalla kaksinkertainen verottamatta jättäminen. ETSK on tyytyväinen tähän komission aloitteeseen ja suosittaa, että nämä toimet toteutetaan mahdollisimman pian.

4.5 Komissio ehdottaa toimien tehostamista sellaisten ulkomailla asuville ja varakkaille yksityishenkilöille suunnattujen erityisten verojärjestelyjen osalta, jotka haittaavat sisämarkkinoiden toimintaa ja vähentävät kokonaisverotuloja. ETSK kannustaa jäsenvaltioita poistamaan tällaiset erityiset verojärjestelyt. Samoin ETSK toistaa kehotuksensa (jotka se on esittänyt EU:n toimielimille jo aiemmissa lausunnoissa (9)) toteuttaa toimenpiteitä, joilla estetään "asuinpaikkaperiaatteen" väärinkäyttö sellaisten keinotekoisten kotipaikka- ja omistajuusjärjestelyjen avulla, joilla toimintaa harjoittamattomat sijoitusyhtiöt tai pöytälaatikkoyhtiöt voivat suojata taloudellisia edunsaajiaan veronmaksulta näiden kotimaassa.

4.6 ETSK on tyytyväinen "TIN on Europa" -portaalin käyttöönottoon. Tämä väline antaa kolmansille osapuolille ja erityisesti rahoituslaitoksille mahdollisuuden tunnistaa ja rekisteröidä nopeasti, helposti ja asianmukaisesti kansallisia verotunnisteita (tax identification number, TIN). Lisäksi välinettä voidaan käyttää automaattisen tietojenvaihdon tehostamiseen. Kun otetaan huomioon komission päätös tutkia mahdollisuutta ottaa käyttöön eurooppalainen verotunnistejärjestelmä, ETSK toistaa jäsenvaltioille jo monessa lausunnossaan esittämänsä kehotuksen yhtenäistää niiden välillisen verotuksen järjestelmät. ETSK kannustaa komissiota tekemään asiaa koskevia ehdotuksia. Tällainen yhtenäistäminen samanaikaisesti eurooppalaisen verotunnistejärjestelmän käyttöön ottamisen kanssa mahdollistaisi "karusellipetosten" erittäin huomattavan vähentämisen, ja tulevaisuudessa TIN-tunnisteesta voisi tulla veronmaksajien yksilöllinen tunniste kaikentyyppisiä veroja varten.

4.7 Komissio on aloittanut verotusalan tiedonvaihtoon tarkoitettujen lomakkeiden standardointityön. Komissio on kehittänyt näille vakiolomakkeille kaikilla EU-kielillä toimivan tietoteknisen sovelluksen, joka on ollut kaikkien jäsenvaltioiden saatavilla 1. tammikuuta 2013 lähtien. ETSK on mielissään siitä, että näillä uusilla järjestelyillä voi olla tärkeä rooli jäsenvaltioiden verotusalan hallinnollisessa yhteistyössä ennen kaikkea siksi, että tietotekninen sovellus mahdollistaa automaattisen tietojenvaihdon.

4.8 ETSK on erityisen hyvillään komission päätöksestä tarkistaa emo-tytäryhtiödirektiiviä ja tarkastella uudelleen muihin direktiiveihin sisältyviä väärinkäytön vastaisia säännöksiä. Tämä tarkistus on tarpeen, jotta voidaan taata aggressiivista verosuunnittelua koskevan komission suosituksen noudattaminen. ETSK suosittaa, että jäsenvaltiot tukevat komission pyrkimyksiä, jotta tämä tarkistus voidaan toteuttaa kohtuullisessa ajassa. Tämän tarkistuksen yhteydessä on tärkeää velvoittaa monikansalliset yritykset pitämään kirjanpitoa erikseen kaikkien niiden maiden osalta, joissa niillä on toimintaa, ja täsmentää kunkin kohdalla tuotantomäärä ja saatu tuotto. Kirjanpitotietojen esittäminen tässä muodossa auttaisi yksilöimään siirtohinnoittelun väärinkäyttöä harjoittavat tai aggressiivista verosuunnittelua edistävät yritykset. Samoin ETSK suosittaa, että laaditaan yritysten voiton verottamista koskeva säännöstö yhteisten sääntöjen kokonaisuuden pohjalta.

4.9 ESTK on tyytyväinen komission pyrkimyksiin tukea tietoteknisiä välineitä, joita EU on kehittänyt OECD:n puitteissa. OECD:n tulisi vahvistaa sähköiset lomakkeet, jotka komissio on kehittänyt välittömän verotuksen alalla pyynnöstä tapahtuvaa ja oma-aloitteista tietojenvaihtoa sekä palautetta varten, sillä nämä välineet voivat osoittautua äärimmäisen hyödyllisiksi veropetosten ja veron kiertämisen vakavien tapausten torjunnassa.

4.10 Komissio ehdottaa, että laaditaan verovelvollisten eurooppalaiset käytännesäännöt, joihin kootaan jäsenvaltioissa hyviksi havaitut käytänteet, jotta voidaan lisätä veroviranomaisten ja veronmaksajien välistä luottamusta. Tällä varmistetaan avoimuuden lisääntyminen verovelvollisten oikeuksissa ja velvollisuuksissa ja kannustetaan noudattamaan palvelukeskeistä lähestymistapaa. ETSK kiinnittää huomiota siihen, että verotusjärjestelmien yksinkertaistaminen vähentäisi verovelvollisiin ja yrityksiin kohdistuvaa hallinnollista taakkaa ja lujittaisi heidän luottamustaan. Jäsenvaltioiden tulisi vähentää rehellisten verovelvollisten, niin fyysisten henkilöiden kuin yritystenkin, hallinnollista taakkaa ja nostaa niiden kustannuksia, jotka rikkovat sääntöjä. On hyvin tiedossa, että aggressiivista verosuunnittelua harjoittavat yritykset ovat yleensä suuria monikansallisia yhtiöitä.

4.11 Komissio suosittaa, että jäsenvaltiot edistäisivät "keskitettyjen asiointipisteiden" lähestymistapaa, jotta verovelvolliset, myös ulkomailla asuvat, voisivat saada niistä kaikenlaista verotietoa. ETSK kannattaa komission ehdotusta ja katsoo, että tällainen lähestymistapa auttaa poistamaan esteitä, joita rajat ylittävää toimintaa harjoittavat verovelvolliset kohtaavat. Lisäksi kun olemassa olevat tiedot kerätään kunkin jäsenvaltion keskitettyihin asioimispisteisiin, komissio pystyy kehittämään Euroopan tasoisen veroportaalin sähköisen oikeusportaalin mallin mukaisesti.

4.12 Komissio ehdottaa, että Eurofisc-verkostoa laajennettaisiin tulevaisuudessa välittömään verotukseen arvonlisäveroon liittyvistä veropetoksista nopean tietojenvaihdon ansiosta kertyvien kokemusten perusteella. ETSK katsoo, että Eurofisc-verkoston laajentaminen välittömään verotukseen antaa mahdollisuuden täydentää EU-tasolla jo olemassa olevien veropetosten, veronkierron ja aggressiivisen verosuunnittelun torjunnan välineiden kokonaisuutta.

4.13 ETSK kannattaa ajatusta yhdenmukaistaa kaikkien verolajien osalta tietyntyyppisten verorikosten määritelmät, mukaan luettuina hallinnolliset ja rikosoikeudelliset seuraamukset. Jos ne yhdenmukaistetaan, on mahdollista estää yrityksiä käyttämästä hyödykseen heikoimmin reagoivia jäsenvaltioita harjoittaakseen siellä liiketoimintaansa. Komissio ehdottaa, että tutkitaan, onko tällainen yhdenmukaistaminen tarkoituksenmukaista.

4.14 Komissio esitti vuoden 2012 kesäkuussa antamassaan tiedonannossa mahdollisia toimia, joita neuvosto piti vähemmän tärkeinä. ESTK katsoo, että suoran pääsyn takaaminen kansallisiin välittömän verotuksen alan tietokantoihin – mikä on yksi komission ehdotuksista – olisi yksi tehokkaimmista välineistä, joita jäsenvaltiot voivat hyödyntää veropetosten ja veron kiertämisen torjunnassa. Lisäksi komissio ehdottaa, että otetaan käyttöön yksi yhteinen kaikki verolajit käsittävää hallinnollista yhteistyötä koskeva säädös. ESTK kannattaa näitä komission ehdotuksia, sillä niiden avulla voidaan tehostaa veropetosten ja veron kiertämisen torjuntaa.

Bryssel 17. huhtikuuta 2013 Euroopan talous- ja sosiaalikomitean puheenjohtaja Henri MALOSSE

(1) COM (2012) 351 final, s. 2.

(2) COM(2012) 351 final.

(3) C(2012) 8805 final.

(4) C(2012) 8806 final.

(5) Komitea on toistuvasti kannattanut veropetosten ja veronkierron torjumista: ks. (EUVL C 11, 15.1.2013, s. 31); (EUVL C 347, 18.12.2010, s. 73); (EUVL C 255, 22.9.2010, s. 61).

(6) Impact of austerity on jobs in tax services and the fight against tax fraud and avoidance in EU-27 + Norway (Säästötoimien vaikutus työpaikkoihin verohallinnossa sekä veropetosten ja veronkierron torjuntaan EU:n 27 jäsenvaltiossa sekä Norjassa), EPSOn (Euroopan julkisten palvelujen ammattiliittojen federaation) tilaama selvitys, Lionel Fulton, Labour Research Department, http://www.lrd.org.uk/, maaliskuu 2013. Ks. liite.

(7) COM(2008) 727 final – 2008/0215 (CNS), COM(2012) 428 final – 2012/0205 (CNS).

(8) C(2012) 8806 final.

(9) EUVL C 229, 31.7.2012, s. 7